Dubbelmoord op Vrystaat-plaasArgieffoto: Reint Dykema Die liggame van ŉ bejaarde egpaar is Dinsdag op hul plaas in die Vanstadensrus-omgewing, tussen Zastron en Wepener, in die Vrystaat gevind. Marius Müller, nasionale operasionele koördineerder van AfriForum, het aan Maroela Media gesê inligting oor die voorval is nog min en dat alle rolspelers steeds op die toneel is om die voorval te ondersoek en meer inligting te verkry. “Al wat ons nou kan bevestig, is dat dit ŉ getroude egpaar is. Die man was 78 jaar oud en die vrou 67. Hulle was albei lede van AfriForum,” het Müller gesê. Die egpaar is vermoedelik Dinsdag tydens die vroeë oggendure vermoor. “Die huiswerker het vermoedelik vanoggend op die egpaar se liggame afgekom. In dié stadium weet ons die kluis is oop en leeg gevind en hul voertuig en selfone is gevat.” Die name van die slagoffers is bekend, maar word weerhou totdat al hul naasbestaandes van hul dood in kennis gestel is. Volgens Müller is 34 mense, dié egpaar ingesluit, vanjaar reeds op plase landswyd vermoor. Sers. Mosili Ntsika, polisiewoordvoerder, het die voorval aan Maroela Media bevestig en gesê die polisie is besig om ŉ verklaring saam te stel. Lees ook: [Opvolg] Vrystaat-dubbelmoord: Bejaardes albei in kop geskiet